Foto’s: Elizabeth Arden se jongste parfuum vier welstand(Foto verskaf) Jou bui kan deur die reuke om jou beïnvloed word, en dit is waarom daar eenvoudig niks so lekker is as om heerlik te ruik nie. Geure kan jou selfvertroue, konsentrasie en selfs jou drome beïnvloed. Voorts kan dit jou bui verbeter en selfs ŉ effek op produktiwiteit hê juis omdat ŉ mens se breinanatomie jou reuksintuig sterk met jou langtermyngeheue verbind. Dit is ook waarom reuke en sekere geure sterk emosies kan ontlok. Dit is ook hoekom die span van Elizabeth Arden Woensdag met die bekendstelling van hul White Tea-parfuum ŉ ware fees vir die sintuie by die Inimitable trou-venue in Zwartkops, Muldersdrift, wou skep. Hier is gaste die geleentheid gegee om weer die eenvoudige vreugde te ervaar om ŉ oomblik vir jouself te neem en dit ten volle te geniet. Gaste het eers die geleentheid gehad om ŉ reis met klank te onderneem. Daarna kon elkeen haar verlustig in die geure van die White Tea-versameling wat vanielje-orgidee, wilde roos, mandarynbloeisels en gemmerlelie insluit. Sodra jy jou gunsteling geur uit die reeks gekies het, kon jy na musiek luister wat dié reukwater verteenwoordig. Tara Cabion, ŉ motiveringspreker en gesertifiseerde praktisyn wat fokus op asemhalingstegnieke (breathwork), het gaste ook gewys hoe jou asemhaling ŉ mens se bui kan verander. Die ontwerpers van die oorspronklike White Tea Eau de Toilette-reeks wou met die jongste parfuum ŉ ryker konsentrasie van die gewilde geur skep. VivaScentz-tegnologie is ingespan om die skakel tussen geure en welstand te ontgin om die parfuum te maak. Die hart van White Tea is roos, beide in die seldsame vorme van roosolie en hergebruikte rooswater, jasmynblare en hand-geoesde maatblare (mate absolute) uit Suid-Amerika. Die geur word afgerond met ŉ basisgeur van songedroogde Venezolaanse tonkaboon wat amberhout en ŉ trio van rustige muskusgeure vrystel. (Foto verskaf) Die uiteinde van die geure wat saamgevoeg is in die parfuum skep ŉ fris, lewendige blommegeur wat ŉ voortslepende warmte het en jou ŉ oomblik van salige ontvlugting bied. Hierdie parfuum is nou aanlyn en by vooraanstaande apteke en winkels landwyd beskikbaar. Eau de toilette bevat gewoonlik ongeveer 8 tot 15% geurolie wat ongeveer vier tot ses uur hou, in vergelyking met eau de parfum wat tipes 15 tot 30% bevat en tot agt of selfs tien uur kan hou. Elizabeth Arden deur die jare. (Foto: Elizabetharden.co.za) Elizabeth Arden, gebore Florence Nightingale Graham op 31 Desember 1884 in Woodbrigde in Ontario, Kanada, word beskryf as ŉ skoonheidpionier. Sy het haar eerste Red Door-salon in Fifth Avenue in New York in 1910 geopen. Haar skoonheidshandelsmerk is vandag internasionaal bekend en het gehelp om die gesig van skoonheidsprodukte verewig te verander. Sy het vas geglo dat grimering nie net iets is wat ŉ vrou aanverf oor haar gesig nie. Vir haar was dit eerder ŉ intelligente wisselwerking tussen die wetenskap en die natuur wat gebruik word om ŉ vrou se beste natuurlike bates te beklemtoon. Sy het geleef volgens haar eie leuse: “Om mooi te wees is die geboortereg van elke vrou.” Arden is op 18 Oktober 1966 in New York, VSA, oorlede. Eers ná haar dood het die publiek uitgevind sy was toe reeds 81 jaar oud. Sy het haar ouderdom geheim gehou om die indruk van tydlose skoonheid te skep. Met harde werk en vaardigheid het Arden haar maatskappy tot ŉ erkende en een van die suksesvolste handelsmerke ter wêreld opgebou. Met haar dood het Arden reeds meer as 100 skoonheidsalonne wêreldwyd geopen en ŉ reeks van ongeveer 300 kosmetiese produkte gehad. Elizabeth Arden se handelsmerk behoort tans aan Revlon, ŉ Amerikaanse kosmetiese maatskappy, wat dit in 2016 teen ŉ waarde van $870 miljoen (R15 481 miljoen) oorgekoop het. Bykomende bronne: www.elizabetharden.co.za en www.biography.com